Un incident periculos a avut loc vineri, la metrou, în stația 1 Mai. O bucată de tablă din tavan a căzut pe linia de rulare. Potrivit unui comunicat Metrorex, nu au fost persoane rănite.

Incidentul a avut loc cu puțin timp înainte de ora 14:00, în stația de metrou 1 Mai.

„Astăzi, ora 13.56 mecanicul trenului care mergea în direcția Gara de Nord 2, a sesizat căderea unei bucăți de tablă în calea de rulare, la stația de metrou 1 Mai. Mecanicul a luat bucata de tablă și a pus-o pe peronul stației, de unde a fost ridicată de un agent de pază”, arată Metrorex într-un comunicat de presă.

Potrivit sursei citate, circulația trenurilor de metrou nu a fost afectată și „nu au fost puși în pericol călătorii”.

Compania de transport a mai anunțat că a început cercetări pentru a stabili cum s-a produs incidentul.

„Pentru a determina cauzele care au determinat căderea acelei bucăți de tablă, se va face o cercetare de către specialiștii tehnici ai societății”, mai arată sursa citată.